Kathleen Turner

Kathleen Turner (* 19. Juni 1954 in Springfield, Missouri) is en US-amerikaansche Schauspelersche.

 Leven un Loopbahn 
Turner is as Dochter vun en Diplomat in verschedene Länner opwossen un hett ehr Kindheit un Jöögd in Kanada, op Kuba, in Washington, Venezuela un England leevt. Wiel se in London op de High School gahn is, hett se regelmatig Theater-Opföhren besöcht un weer vun Theater-Stars as Diana Rigg, Christopher Plummer un Angela Lansbury so andoon, dat se Schauspeelünnerricht an de Central School of Speech and Drama in London nahmen hett. As ehr Vadder doodbleven weer, is de Familie torüch in de USA togen. Dor hett Turner toeerst de Southwestern Missouri State University in Springfield besöcht un möök 1977 ehrn Bachelor of Fine Arts an de University of Maryland Baltimore County.

Se is dorna na New York City gahn, woneem se as Kellnersche arbeit hett un in Off-Broadway-Produkschonen speelt hett. 1978 weer se för de Sepenoper The Doctors anstellt, müss aver na blots een Saison wedder gahn. Ehr Kinopremiere harr se 1981 in Lawrence Kasdan sien Film Body Heat, för den se för en Golden Globe vörslahn worrn is. Dormit harr se ehrn Dörbrook. Dör ehr Utsehn, de rookige Stimm un dat dör den Film wunnen Image as Femme fatale weer se mit Lauren Bacall vergleken.

Mit ehr eher komischen Rullen as in The Man with Two Brains (1982) oder Romancing the Stone (1984) künn se sik in Hollywood wieter etableren. In 1984 speel se ok de Rull vun en Hoor in Ken Russel sien Crimes of Passion, un een Johr later tosamen mit Jack Nicholson in Prizzi’s Honor en dreebastig Möörder-Ehpoor. Wietere bekannte Filmen weern Peggy Sue Got Married (1986) un The War of the Roses (1989).

Dör ehr Dorstellen vun starke Froenslüüd weer Turner in de 1980er Johren een vun de spoodrieksten Schauspelersches in Hollywood. Ut disse Tiet stammt ok dat Leed „The Kiss of Kathleen Turner“ vun den öösterriekschen Pop-Singer Falco. Man, ehr Loopbahn hett denn bannig ünner en swore Form vun en rheumatoide Arthritis un de Naklapp vun de dormit verbunnen Medikamenten leden. Ehr letzte gröttere Filmspood weer 1993 de swarte Kummedie Serial Mum. 1999 is Turner wegen ehr Alkoholafhangigkeit freewillig in en Afwennklinik gahn.

In de letzten Johren is Turner in deelwies gröttere Tietafstännen in Charakterrullen in Kino- un Feernsehprodukschonen to sehn wesen. Bito harr se ok in Bühnenrullen Spood. För Rullen an’n Broadway, de fröher al vun Elizabeth Taylor in’n Film dorstellt harr, weer se tweemol för den Tony Award vörslahn.

Turner weer vun 1984 bit 2007 in tweete Eh mit den Grundstücksmakler Jay Weiss verheiraat, mit den se en Dochter hett.

 Filmrullen (Utwahl) 
 Johr Titel Synchroonsnacker 1981 Body Heatdt.: Heißblütig – Kaltblütig Judy Winter 1983 The Man with Two Brainsdt.: Der Mann mit den zwei Gehirnen Traudel Haas 1984 Romancing the Stonedt.: Auf der Jagd nach dem grünen Diamanten Traudel Haas 1984 A Breed Apartdt.: Die Brut des Adlers Dagmar Heller 1984 Crimes of Passiondt.: China Blue bei Tag und Nacht Traudel Haas 1985 Prizzi’s Honordt.: Die Ehre der Prizzis Christina Hoeltel 1985 The Jewel of the Niledt.: Auf der Jagd nach dem Juwel vom Nil Traudel Haas 1986 Peggy Sue Got Marrieddt.: Peggy Sue hat geheiratet Traudel Haas 1987 Giulia e Giuliadt.: Julia und Julia Dagmar Heller 1988 Switching Channelsdt.: Eine Frau steht ihren Mann Katrin Miclette 1988 The Accidental Touristdt.: Die Reisen des Mr. Leary Traudel Haas 1989 The War of the Rosesdt.: Der Rosenkrieg Traudel Haas 1991 V.I. Warshawskidt.: V.I. Warshawski – Detektiv in Seidenstrümpfen Traudel Haas 1993 Naked in New Yorkdt.: Nackt in New York Traudel Haas 1993 House of Cardsdt.: Das Kartenhaus Traudel Haas 1993 Undercover Bluesdt.: Undercover Blues – Ein absolut cooles Trio Traudel Haas 1994 Serial Momdt.: Serial Mom – Warum läßt Mama das Morden nicht? Traudel Haas 1995 Moonlight and Valentinodt.: Moonlight & Valentino Traudel Haas 1997 The Real Blondedt.: Echt blond Traudel Haas 1999 The Virgin Suicidesdt.: The Virgin Suicides – Verlorene Jugend Traudel Haas 1999 Baby Geniusesdt.: Die Windel-Gang   2000 Beautiful Traudel Haas 2000 Prince of Central Park   2008 Marley & Medt.: Marley & ich Franziska Pigulla 2009 Californication, Feernsehreeg Ingrid van Bergen 2011 The Perfect Family   2013 Nurse 3-D Angelika Bender 2014 Dumb and Dumber Todt.: Dumm und dümmehr Martina Treger 2017 Another Kind of Wedding  

 Utteken 
Turner weer för ehr Filmrullen bit hüüt (September 2014) mehr as dörtig mol för Filmpriesen vörslahn, dorünner ok eenmol vör den Oscar as Beste Hööftdorstellersche in den Film Peggy Sue Got Married. Uttekent weer se bit hüüt föffteihn mol, ünner annern mit:
 1984: den LAFCA Award in de Kategorie Best Schauspelersche för Crimes of Passion un Romancing the Stone
 1985: den Golden Globe in de Kategorie Best Hööftdorstellersche – Drama/Musical för Romancing the Stone
 1986: den NBR Award in de Kategorie Best Schauspelersche för Peggy Sue Got Married
 1986: den Golden Globe in de Kategorie Best Hööftdorstellersche – Drama/Musical för Prizzi’s Honor
 1993: den Gold Award in de Kategorie Best Schauspelersche för House of Cards
 2004: den Pries för’t Levenswark vun’t Savannah Film and Video Festival 
 2007: den Pries för’t Levenswark vun’t Provincetown International Film Festival 

 Weblenken 


 Literatur vun un över Kathleen Turner in’n Kataloog vun de Düütschen Natschonalbökeree
 Offizielle Websteed vun Kathleen Turner
 Kathleen Turner in de Internet Broadway Database

Kategorie:Schauspeler
Kategorie:Börger von de USA
Kategorie:Fru
Kategorie:Boren 1954